**GAMTINIŲ DUJŲ PIRKIMO-PARDAVIMO IR PASLAUGŲ TEIKIMO SUTARTIS**

**BENDROSIOS SĄLYGOS**

1. Sutarties Bendrosiose sąlygose yra nurodytos Sutarties sudarymo, galiojimo ir nutraukimo sąlygos, gamtinių dujų tiekimo tvarka ir nutraukimo sąlygos, *Tiekėj*o, *Kliento* ir gamtinių dujų skirstymo sistemos operatoriaus (toliau – Operatorius), prie kurio prijungta *Kliento* gamtinių dujų sistema, pareigos, teisės ir atsakomybė, gamtinių dujų kiekio ir tarifo (kainos) nustatymas, *Kliento* atsiskaitymas už suvartotas gamtines dujas ir suteiktas paslaugas, skundų ar prašymų nagrinėjimas ir ginčų sprendimas.
2. Sutartyje *Klientas* ir *Tiekėjas* kartu vadinami šalimis, o kiekvienas atskirai – šalimi.
3. Sutartis yra tipinė, viešai skelbiama *Tiekėjo* interneto svetainėje.
4. *Klientas*, įsigijęs objektą ir pasirinkęs šį *Tiekėją*, privalo kreiptis dėl Sutarties sudarymo (pateikiant prašymą per savitarnos svetainę, *Tiekėjo* el. pašto adresu arba atvykti į *Tiekėjo* klientų aptarnavimo padalinį) ir sudaryti Sutartį bei tęsti atsiskaitymą už suvartotas gamtines dujas *Sutartyje numatyta tvarka*.
5. *Klientui* sudarius šią Sutartį su *Tiekėju,* atskira sutartis su Operatoriumi nesudaroma, tačiau Operatorius lieka atsakingas už skirstymo sistemos valdymą, eksploatavimą, matavimo priemones, o *Klientas* privalo sudaryti sąlygas ir netrukdyti Operatoriui vykdyti jam teisės aktais nustatytų pareigų.
6. Gamtinės dujos *Klientui* tiekiamos į Sutarties Specialiosiose sąlygose nurodytą pristatymo vietą, objektą.
7. Į pristatymo vietą, objektą *Klientui* tiekiamos gamtinės dujos turi atitikti gamtinių dujų kokybės reikalavimus, patvirtintus Lietuvos Respublikos energetikos ministro 2013 m. spalio 4 d. įsakymu Nr. 1-194 „Dėl Gamtinių dujų kokybės reikalavimų patvirtinimo“.
8. Šalių santykiams yra taikomos Sutarčių su buitiniais *Klientais* dėl gamtinių dujų tiekimo, perdavimo ir skirstymo standartinių sąlygų aprašo, patvirtinto Lietuvos Respublikos energetikos ministro 2012 m. kovo 22 d. įsakymu Nr. 1-54 „Dėl Sutarčių su buitiniais vartotojais dėl gamtinių dujų tiekimo, perdavimo ir skirstymo standartinių sąlygų aprašo patvirtinimo“ (su vėlesniais pakeitimais), sąlygos ir kitų teisės aktų, reglamentuojančių gamtinių dujų tiekimą buitiniams vartotojams, nuostatos. Sutarties šalys negali nustatyti tokių Sutarties sąlygų, kurios pablogintų *Kliento* padėtį arba pagerintų šią padėtį kitų buitinių *Klientų* atžvilgiu, palyginti su ta, kurią nustato Lietuvos Respublikos įstatymai ir kiti teisės aktai.
9. Garantinis gamtinių dujų tiekimas (toliau – garantinis tiekimas), Operatoriaus vykdomas *Klientui*, kai Valstybinė kainų ir energetikos kontrolės komisija (toliau – Komisija) sustabdo arba panaikina licenciją (leidimą) vykdyti gamtinių dujų tiekimo veiklą *Tiekėjui*. Garantinis tiekimas *Klientui* užtikrinamas ne ilgesniam kaip 6 mėnesių laikotarpiui Gamtinių dujų tiekimo ir vartojimo taisyklių, patvirtintų Lietuvos Respublikos energetikos ministro 2014 m. spalio 10 d. įsakymu Nr. 1-248 „Dėl Gamtinių dujų tiekimo ir vartojimo taisyklių patvirtinimo“, nustatyta tvarka ir sąlygomis, kuriam pasibaigus, garantinį tiekimą vykdantis Operatorius įgyja teisę nutraukti gamtinių dujų tiekimą *Klientui*. *Vartotojai*, kuriems užtikrinamas garantinis gamtinių dujų tiekimas, už suvartotas gamtines dujas turi atsiskaityti Operatoriui. Atsiskaitomoji sąskaita garantinio gamtinių dujų tiekimo laikotarpiu LT35 4010 0510 0215 7337, Luminor Bank AS Lietuvos skyrius.
10. Sutartimi neaptarti šalių tarpusavio santykiai yra reglamentuojami Lietuvos Respublikos gamtinių dujų įstatymu, Gamtinių dujų tiekimo ir vartojimo taisyklėmis, Prekybos gamtinėmis dujomis taisyklėmis ir kitais teisės aktais.
11. Sutartyje vartojamos sąvokos atitinka Gamtinių dujų įstatyme, Prekybos gamtinėmis dujomis taisyklėse ir kituose teisės aktuose nustatytas sąvokas.
12. **SUTARTIES SUDARYMAS IR GALIOJIMAS**
13. Fizinis asmuo, kuris pageidauja vartoti gamtines dujas ir gauti su jų vartojimu susijusias paslaugas, asmeninėms, šeimos ar namų ūkio reikmėms, nesusijusioms su komercine ar profesine veikla, kreipiasi į *Tiekėją* dėl Sutarties sudarymo ir privalo pateikti asmens tapatybę, namo (buto) nuosavybę patvirtinančius ir kitus reikalingus dokumentus.
14. Kai *Kliento gamtinių* dujų sistema pirmą kartą prijungiama prie gamtinių dujų skirstymo sistemos, *Klientas*, sudarydamas su *Tiekėju* Sutartį, yra atsakingas už teisingą gamtinių dujų vartojimo paskirties nurodymą. *Klientas*, kuris vartoja gamtines dujas maistui ruošti ir (ar) vandeniui šildyti yra priskiriamas I (pirmam) vartotojų pogrupiui; *Klientas*, kuris vartoja gamtines dujas patalpoms šildyti ir kitoms reikmėms, priskiriamas II (antram) vartotojų pogrupiui. Pirmaisiais (prijungimo) metais taikomas atitinkamam vartotojų pogrupiui nustatytas gamtinių dujų tarifas (kaina), atsižvelgiant į *Kliento* nurodytą gamtinių dujų vartojimo paskirtį.
15. *Tiekėjas* su nauju *Klientu* gali sudaryti Sutartį, kai jis pagal teisės aktų nustatytus reikalavimus turi įrengtą *vartotojo gamtinių* dujų sistemą, kuri yra prijungta (parengta prijungti) prie Operatoriaus gamtinių dujų skirstymo sistemos. Naujas *Klientas*, įvykdęs naujo buitinio Kliento gamtiniųdujų sistemos prijungimo prie Operatoriaus gamtinių dujų skirstymo sistemos sutartį, gali sudaryti sutartį su *Tiekėju*.
16. *Klientas*, sudarydamas Sutartį su *Tiekėju,* supažindinamas su Sutarties pasirašymo dieną galiojančiais *Tiekėjo* interneto svetainėje viešai skelbiamais gamtinių dujų tarifais (kainomis), Sutarties sąlygomis bei saugaus gamtinių dujų vartojimo sąlygomis (*Tiekėjas* informaciją viešai skelbia savo interneto svetainėje).
17. Sutartis įsigalioja nuo jos sudarymo dienos, jeigu nenurodoma kita jos įsigaliojimo data. Kai *Kliento* gamtinių dujų sistema (objektas) pirmą kartą prijungiama prie skirstymo sistemos, Sutartis su *Klientu* įsigalioja gamtinių dujų paleidimo į *Kliento* gamtinių dujų sistemą dieną. *Tiekėjo* keitimo atveju, Sutartis įsigalioja Gamtinių dujų tiekimo ir vartojimo taisyklių nustatyta tvarka. Sutartis su *Klientu* sudaroma neterminuotam laikui, jeigu šalys nesusitaria kitaip.
18. Sutartyje bei teisės aktuose numatyti pranešimai *Klientui* gali būti skelbiami viešai (vietos ar centrinėje spaudoje, per radiją ar kitaip per visuomenės informavimo priemones), taip pat informacija gali būti pranešama *Klientui* tiesiogiai savitarnos svetainėje [e.ignitis.lt](http://www.manogile.lt), *Tiekėjo* internetinėje svetainėje ir kitais būdais, elektroniniu paštu, trumposiomis žinutėmis, telefonu, raštu (paštu, per kurjerį).
19. **GAMTINIŲ DUJŲ TIEKIMO TVARKA IR NUTRAUKIMO SĄLYGOS**
20. Pagal gamtinių dujų tiekimo patikimumą Klientas yra priskiriamas nenutrūkstamo gamtinių dujų tiekimo grupei ir yra laikomas pažeidžiamu vartotoju.
21. *Klientui* gamtinės dujos tiekiamos neribojant suvartojamo gamtinių dujų kiekio. Sutartyje *Klientui* nurodomas matavimo priemonės didžiausias leistinas vartoti gamtinių dujų srautas Qmax (m3/h).
22. Gamtinių dujų tiekimas *Klientui* gali būti apribotas ir (ar) nutrauktas be išankstinio įspėjimo:
    1. kai Sutarties šalys raštu susitaria nutraukti Sutartį;
    2. Gamtinių dujų įstatymo 57 straipsnio 5 dalies 1–3 punktų nustatytais pagrindais (avarijos grėsmė, grėsmė žmonių gyvybei, sveikatai ar turtui, avarija ar ekstremalioji energetikos situacija) ir tvarka. Gamtinių dujų tiekimas *Klientui* gali būti apribotas ir (ar) nutrauktas Gamtinių dujų tiekimo patikimumo užtikrinimo priemonių aprašo, patvirtinto Lietuvos Respublikos Vyriausybės 2008 m. vasario 26 d. nutarimu Nr. 163 „Dėl Gamtinių dujų tiekimo patikimumo užtikrinimo priemonių aprašo patvirtinimo“ (toliau – Gamtinių dujų tiekimo patikimumo užtikrinimo priemonių aprašas) nustatyta tvarka;
    3. kai nustatoma, jog *Klientas* neteisėtai vartoja gamtines dujas (įrengta aplankos linija, gamtinės dujos vartojamos be apskaitos ar darant poveikį matavimo priemonei);
    4. kai gamtinės dujos vartojamos nesudarius Sutarties;
    5. kai *Klientas* viršija matavimo priemonės leistiną vartoti gamtinių dujų srautą (m3/h), nurodytą Sutarties Specialiosiose sąlygose.
23. Gamtinių dujų tiekimas *Klientui* gali būti apribotas ir (ar) nutrauktas Gamtinių dujų įstatymo 57 straipsnio 6 dalyje nustatytais pagrindais (*Klientas* kelia trikdžius, neįsileidžia Operatoriaus į patalpas, teritoriją, būtina atlikti remonto ar kitų vartotojų sistemų prijungimo darbus) ir tvarka, *Tiekėjui* ir (ar) Operatoriui raštu įspėjus *Vartotoją* ne vėliau kaip prieš 5 kalendorines dienas. Įspėjimo terminas *Klientui* pradedamas skaičiuoti nuo pranešimo dienos.
24. Gamtinių dujų tiekimas *Klientui* gali būti apribotas ir (ar) nutrauktas Gamtinių dujų įstatymo 57 straipsnio 7 dalyje nustatytu atveju, jei, *Klientą įspėjus prieš 15 kalendorinių dienų Tiekėjo pasirinkimu* elektroniniu paštu, trumposiomis žinutėmis, telefonu, raštu (paštu, per kurjerį)., jis neatsiskaito už suvartotas gamtines dujas ir suteiktas paslaugas.
25. Jei gamtinių dujų tiekimas buvo nutrauktas vadovaujantis Gamtinių dujų įstatymo 57 straipsnio 5 dalies 1 ir 2 punktų, 6 dalies 1 ir 3 punktų nustatytais atvejais ir Sutarties 20.3, 20.4, 20.5 ir 21 punktais, gamtinių dujų tiekimas atnaujinamas, kai *Klientas* sumoka įsiskolinimą už gamtines dujas ir suteiktas paslaugas bei apmoka *Operatoriui* gamtinių dujų tiekimo nutraukimo ir atnaujinimo (*Kliento* gamtinių dujų sistemos atjungimo, pajungimo) bei kitas su tuo susijusias išlaidas Operatoriaus nustatytais įkainiais.
26. **GAMTINIŲ DUJŲ KAINOS IR KIEKIO NUSTATYMAS**
27. *Kliento* suvartotas gamtinių dujų kiekis nustatomas pagal objekte įrengtos matavimo priemonės rodmenis. Gamtinių dujų kiekio matavimo ir skaičiavimo vienetas, *Klientui* atsiskaitant už gamtines dujas ir suteiktas paslaugas, yra kubinis metras (m3). Gamtinių dujų kiekis laikomas patiektas (pristatytas) ir apskaitytas pagal matavimo priemonių rodmenis, jeigu:
    1. *Klientas* sutartyje nustatytu laiku deklaruoja matavimo priemonių rodmenis;
    2. matavimo priemonių su nuotolinio rodmenų nuskaitymo funkcija rodmenis nuotoliniu būdu nuskaito *Operatorius*. *Operatorius* matavimo priemonių rodmenis nuotoliniu būdu nuskaito Sutartyje nustatytu ataskaitinių laikotarpių dažnumu ir dalinasi šia informacija su *Tiekėju* ir *Vartotoju*;
    3. matavimo priemonių rodmenis fiksuoja *Operatorius* ir (ar) jo įgalioti asmenys (rangovai);
    4. sutrikus matavimo priemonei, matavimo priemonių rodmenis Gamtinių dujų apskaitos tvarkos aprašo nustatyta tvarka apskaičiuoja *Operatorius,* atlikdamas gamtinių dujų kiekio perskaičiavimą;
    5. teisės aktų ar Sutartyje nustatytais atvejais į *Kliento* objektą patiektas (pristatytas) gamtinių dujų kiekis yra apskaičiuojamas pagal vidutinį Kliento objekto gamtinių dujų suvartojimą.
28. *Klientas* moka už patiektas gamtines dujas ir suteiktas paslaugas. Gamtinių dujų tarifą (kainą) sudaro prognozuojamų gamtinių dujų (produkto), įskaitant suskystintų gamtinių dujų (toliau – SGD) pakartotinį dujinimą, SGD perkrovą ir gamtinių dujų pristatymą iki mažos apimties SGD pakartotinio dujinimo įrenginio, konkrečių perdavimo, skirstymo, laikymo, tiekimo kainų ir skirtumo tarp ankstesnio tarifų galiojimo laikotarpio prognozuotų ir faktinių gamtinių dujų (produkto) kainų suma. Konkrečius gamtinių dujų tarifus (kainas) kas pusę metų nustato *Tiekėjas* ar Komisija. Gamtinių dujų tarifo (kainos) dedamosios viešai skelbiamos *Tiekėjo* interneto svetainėje.
29. *Klientas* su *Tiekėju* už patiektas gamtines dujas ir suteiktas paslaugas atsiskaito Gamtinių dujų įstatymo tvarka nustatytais ir viešai paskelbtais tarifais (kainomis).
30. Jei naujo *Kliento* gamtinių dujų sistema pirmą kartą buvo prijungta prie gamtinių dujų skirstymo sistemos, tais metais turi būti taikomas atitinkamam Kliento pogrupiui (Kliento grupei) nustatytas gamtinių dujų tarifas (kaina), atsižvelgiant į turimus dujinius prietaisus ir įvertinant faktinę gamtinių dujų vartojimo paskirtį ir pasibaigus kalendoriniams metams, naujo *Kliento* mokėjimai neperskaičiuojami. Jeigu *Klientas* per kalendorinius metus faktiškai suvartoja didesnį ar mažesnį gamtinių dujų kiekį nei buvo numatęs metų pradžioje ir dėl to turi būti priskirtas kitam pogrupiui (Kliento grupei), tai, pasibaigus kalendoriniams metams, per praėjusius vienerius metus atlikti mokėjimai perskaičiuojami pagal atitinkamam pogrupiui (Kliento grupei) nustatytą gamtinių dujų tarifą (kainą). Kai kalendorinių metų eigoje *Klientas* pakeičia *Tiekėją* arba pasikeičia objekto savininkas (ar teisėtas valdytojas), pasibaigus kalendoriniams metams, *Kliento* mokėjimai neperskaičiuojami.
31. Jei *Klientas* pareikalavo neeilinės matavimo priemonės patikros, jis sumoka *Operatoriaus* patirtas sąnaudas, jeigu buvo nustatyta, kad matavimo priemonė atitinka jai nustatytus metrologinius reikalavimus. Jeigu nustatoma, kad matavimo priemonė netinkama naudoti ne dėl *Kliento* kaltės, už atliktą patikrą moka *Operatorius*.
32. **ATSISKAITYMAS UŽ SUVARTOTAS GAMTINES DUJAS IR SUTEIKTAS PASLAUGAS**
33. *Klientas* atsiskaito už faktiškai suvartotą gamtinių dujų kiekį, nustatytą pagal matavimo priemonės rodmenį, kurį *Klientas* užfiksuoja ir deklaruoja *Tiekėjui* iki paskutinės ataskaitinio laikotarpio dienos.
34. *Klientui* nevykdant pareigos deklaruoti gamtinių dujų apskaitos prietaisų rodmenis, išskyrus atvejus, jei *Klientas*, ne vėliau kaip paskutinę kito ataskaitinio laikotarpio dieną deklaruoja faktinius gamtinių dujų apskaitos prietaisų rodmenis, *Tiekėjas* turi teisę išrašyti mokėjimo dokumentą su vidutiniu *Kliento* suvartojamu gamtinių dujų kiekiu. Vidutinis *Kliento* suvartojamų gamtinių dujų kiekis nustatomas vadovaujantis Gamtinių dujų deklaravimo, apskaitos ir apmokėjimo sąlygomis.
35. *Klientas* pasirenka atsiskaitymo ir mokėjimo būdą (mokėjimą negrynaisiais, grynaisiais pinigais ar kt.).
36. *Klientas* už suvartotas gamtines dujas ir suteiktas paslaugas gali atsiskaityti: savitarnos svetainėje [e.ignitis.lt](http://www.manogile.lt), bankų paslaugų svetainėse ir kitose elektroninėse įmokų surinkimo vietose arba įmokų surinkimo paslaugas teikiančiose įmonėse, nurodęs Kliento kodą ir tikslius gamtinių dujų kiekio matavimo priemonės rodmenis.
37. *Kliento* prašymu*,* faktiškai per ataskaitinį laikotarpį *Kliento* suvartotas gamtinių dujų kiekis nustatomas įvertinus vidutinį *Kliento* objekto gamtinių dujų suvartojimą, kuris apskaičiuojamas Sutarčių su buitiniais vartotojais dėl gamtinių dujų tiekimo, perdavimo ir skirstymo standartinių sąlygų apraše nustatyta tvarka. Nuo vidutinio *Kliento* objekto gamtinių dujų suvartojimo taikymo pradžios Sutarties 43.4 ir 29 punktai *Klientui* netaikomi, o už per ataskaitinį laikotarpį suvartotas gamtines dujas ir suteiktas paslaugas *Klientas* atsiskaito pagal Tiekėjo pateiktą mokėjimo dokumentą. *Tiekėjas* siunčia Klientui popierinius mokėjimo dokumentus netaikydamas papildomų mokesčių. Jei *Kliento* elektroninio pašto adresas yra žinomas, mokėjimo pranešimai siunčiami elektroniniu paštu, informuojant, kad mokėjimų dokumentai ir kartu su jais pateikiama informacija yra patalpinta savitarnos svetainėje [e.ignitis.lt](http://www.manogile.lt), *Kliento* paskyroje. Laikoma, kad *Klientas* yra pasirinkęs mokėjimo dokumentų ir (ar) informacijos pateikimo elektroninėmis ryšio priemonėmis būdą, jei jomis naudojasi priimdamas mokėjimo dokumentus ir pagal juos atsiskaitydamas už gamtines dujas ir suteiktas paslaugas.
38. *Klientui* atsiskaitymo terminas už per ataskaitinį laikotarpį suvartotas gamtines dujas ir suteiktas paslaugas yra vienas kalendorinis mėnuo po ataskaitinio laikotarpio.
39. Sutartyje nustatytu terminu už suvartotas gamtines dujas ir suteiktas paslaugas neatsiskaičiusiam *Klientui* gali būti skaičiuojami iki 0,02 procento nuo laiku nesumokėtos sumos dydžio delspinigiai už kiekvieną uždelstą kalendorinę dieną. *Tiekėjas* raštu informuoja *Klientą* apie delspinigių susidarymą, nurodo jų dydį ir susidarymo priežastį. *Klientas* delspinigius privalo sumokėti ne vėliau kaip kartu su po delspinigių priskaičiavimu einančiu mokėjimu už gamtines dujas.
40. *Klientas* už patiektas, bet Sutartyje nustatytu terminu neapmokėtas, gamtines dujas moka mokėjimo dieną galiojančiais gamtinių dujų tarifais (kainomis), išskyrus atvejus, kai turi būti mokama gamtinių dujų tarifais (kainomis), galiojusiais matavimo priemonės rodmenų fiksavimo (skolos nustatymo) dieną. *Kliento* mokėjimas laikomas atliktu nuo mokėjimui skirtų lėšų nurašymo iš mokėtojo sąskaitos dienos arba mokėjimo vietoje išduoto lėšų priėmimo dokumento išdavimo datos.
41. *Klientas*, perleidęs objektą, kuriame vartojamos gamtinės dujos, kito asmens nuosavybėn, iki Sutarties nutraukimo dienos *Tiekėjui* praneša galutinį matavimo priemonės rodmenį ir atsiskaito su *Tiekėju* už patiektas gamtines dujas ir suteiktas paslaugas. Tuo atveju, kai *Klientas* iki objekto perleidimo dienos vengia atsiskaityti ar neatsiskaito už suvartotas gamtines dujas ir suteiktas paslaugas, atsakomybė apmokėti už atitinkamu laikotarpiu suvartotas gamtines dujas ir suteiktas paslaugas tenka atitinkamo laikotarpio objekto savininkui. Objekto perleidimo dieną šalys pasirašo dokumentą, kuriame įformina tarpusavyje suderintus matavimo priemonės rodmenis ir atsakomybę dėl atsiskaitymo. Naujas *Klientas* perėmęs objektą, sudaro su *Tiekėju* Sutartį ir atsiskaito už suvartotas gamtines dujas ir suteiktas paslaugas nuo buvusio savininko apmokėto galutinio matavimo priemonės rodmens arba, jei yra tarpusavio suderinimo aktas, nuo akte tarpusavyje suderinto matavimo priemonės rodmens.
42. Dėl *Tiekėjo* kaltės, vykdant teisės aktuose įtvirtintus licencijuojamos veiklos įpareigojimus, susidariusi *Kliento* skola išieškoma ne daugiau kaip už 2 mėnesius, ėjusius prieš einamąjį mėnesį, ši skola skaičiuojama už *Klientui* patiektas gamtines dujas, neskaičiuojant delspinigių. Permoka už suvartotas gamtines dujas skaičiuojama už visą klaidingai skaičiuotą laikotarpį, kuri įskaitoma į būsimus atsiskaitymus už gamtines dujas arba grąžinama *Klientui*. Jeigu *Klientas* dėl savo kaltės (ar padarytų klaidų) klaidingai deklaravo, neteisingai apskaičiavo ir nepilnai atsiskaitė už suvartotas gamtines dujas, skola išieškoma už visą klaidingai skaičiuotą laikotarpį.
43. *Klientas* su garantinį tiekimą vykdančiu *Operatoriumi* už patiektas gamtines dujas ir suteiktas paslaugas atsiskaito pagal Gamtinių dujų įstatymo 39 straipsnį nustatytomis garantinio tiekimo kainomis.
44. Garantinio tiekimo atveju *Klientui* nesudarius sutarties su kita tiekimo įmone ir nesudarius sutarties su *Operatoriumi*, *Klientas* privalo apmokėti *Operatoriui* už suvartotas gamtines dujas ir suteiktas paslaugas.
45. **TIEKĖJO, KLIENTO IR OPERATORIAUS PAREIGOS, TEISĖS IR ATSAKOMYBĖ**
46. **Tiekėjas įsipareigoja:**

41.1. pagal Sutarties sąlygas tiekti *Klientui gamtines* dujas;

41.2. užtikrinti patikimą, saugų gamtinių dujų tiekimą į pristatymo vietą *Kliento* objektui;

41.3. informuoti *Klientą* apie saugų gamtinių dujų vartojimą, skelbiant šią informaciją *Tiekėjo* interneto svetainėje, pateikiant *Klientui* atmintinę, kaip saugiai vartoti gamtines dujas;

41.4. pranešti *Klientui* apie tarifų (kainų) ir kitų mokėjimų pasikeitimą raštu ar kitais būdais suprantamai ir ne vėliau kaip likus vienam ataskaitiniam laikotarpiui iki naujų tarifų (kainų) ir kitų mokėjimų įsigaliojimo;

41.5. tiesiogiai, suprantamai informuoti *Klientą* apie ketinimą pakeisti Sutarties sąlygas ir iš to atsirandančią *Kliento* teisę nutraukti Sutartį ir teisę nesutikti pakeisti galiojančios Sutarties sąlygų;

41.6. teikti *Klientui* informaciją apie efektyvų ir saugų gamtinių dujų vartojimą, teikiamas paslaugas, paslaugų teikimo sąlygas, gamtinių dujų tarifus (kainas) ir paslaugų kainas, Sutarties pakeitimus ir kitą teisės aktuose bei Sutartyje nustatytą informaciją;

41.7. sudaryti *Klientui* galimybę rinktis kelis apmokėjimo už patiektas gamtines dujas ir suteiktas paslaugas būdus;

41.8. tvarkyti tiekiamų gamtinių dujų apskaitą;

41.9. Sutarties 21 ir 22 punktuose numatytais terminais informuoti *Klientą* apie numatomą gamtinių dujų tiekimo apribojimą ar nutraukimą. Pranešti *Klientui* visuomenės informavimo priemonėmis apie avariją, ekstremaliąją situaciją gamtinių dujų sektoriuje arba gamtinių dujų tiekimo apribojimą ar nutraukimą į Lietuvos Respublikos teritoriją, dėl kurių neįmanoma tęsti gamtinių dujų tiekimo (transportavimo);

41.10. *Klientui* pageidaujant suteikti informaciją apie gamtinių dujų kokybę, jų parametrų pasikeitimą;

41.11. ne vėliau kaip per 6 savaites nuo Sutarties nutraukimo dienos *Klientui*, pasirinkusiam kitą *Tiekėją* ar nutraukusiam Sutartį, pateikti galutinę sąskaitą;

41.12. atlyginti *Klientui* tiesioginius nuostolius, kai *Tiekėjas* nevykdo Sutartyje ir kituose teisės aktuose nustatytų reikalavimų;

41.13. informuoti Sutarties šalį apie pasikeitusius rekvizitus ne vėliau kaip per 10 kalendorinių dienų nuo pasikeitimo dienos;

41.14. tvarkyti *Kliento* asmens duomenis Lietuvos Respublikos asmens duomenų teisinės apsaugos įstatymo (toliau – ADTAĮ) ir kitų asmens duomenų apsaugą reglamentuojančių teisės aktų nustatyta tvarka Sutarties sudarymo, vykdymo ir nutraukimo, įsiskolinimo valdymo ir mokumo vertinimo tikslais, laikantis *Tiekėjui* (duomenų valdytojui) ADTAĮ ir kitų asmens duomenų apsaugą reglamentuojančių teisės aktų nustatytų pareigų bei užtikrinant ADTAĮ ir kitų asmens duomenų apsaugą reglamentuojančių teisės aktų numatytas *Kliento* (duomenų subjekto) teises;

41.15. vykdyti kitas įstatymuose nustatytas pareigas.

1. **Tiekėjas turi šias teises:**
   1. iš *Kliento* gauti matavimo priemonės rodmenis ar kitą informaciją, reikalingą jo pareigoms ir funkcijoms, nustatytoms teisės aktuose, atlikti;
   2. suderinus laiką su *Klientu*, tikrinti, ar *Klientas* laiku ir teisingai pagal matavimo priemonės rodmenis deklaruoja suvartotą gamtinių dujų kiekį;
   3. riboti ir (ar) nutraukti gamtinių dujų tiekimą *Klientui* Gamtinių dujų tiekimo ir vartojimo taisyklių XII skyriuje nustatytais atvejais ir tvarka;
   4. reikalauti iš *Kliento* apmokėti už neeilinį matavimo priemonės rodmenų patikrinimą, kai *Klientas* Sutartyje ar teisės aktuose nustatyta tvarka nedeklaruoja matavimo priemonės rodmenų;
   5. tvarkyti *Kliento* asmens duomenis:
      1. Sutarties sudarymo, vykdymo ir nutraukimo tikslu;
      2. mokumo vertinimo, įsiskolinimo valdymo, administravimo ir išieškojimo tikslais, *Tiekėjas* turi teisę ADTAĮ nustatyta tvarka Sutartyje nurodytus ir iš Sutarties kylančius asmens duomenis (įskaitant duomenis apie įsiskolinimo dydį ir Sutarties vykdymą) perduoti tretiesiems asmenims, įtraukti į asmenų skolų registrus, skelbti viešai (išskyrus viešą asmens kodo skelbimą). *Klientas* privalo padengti visas su skolos išieškojimu susijusias *Tiekėjo* išlaidas. *Tiekėjas* taip pat turi teisę perleisti visą piniginį reikalavimą ar jo dalį tretiesiems asmenims, nepažeidžiant Kliento teisių ir labiau nesuvaržant jo prievolių.
      3. *Tiekėjas* taip pat turi teisę rinkti asmens duomenis skolos išieškojimo, Sutarties sudarymo ir vykdymo tikslais iš VĮ „Registrų centras“, Gyventojų registro ir kitų valstybės tvarkomų duomenų bazių ir registrų;
      4. *Tiekėjas*, siekdamas užtikrinti tinkamą Sutarties vykdymą, turi teisę gauti iš Operatoriaus Kliento asmens duomenis ir kitą informaciją, būtiną teisės aktuose nustatytų Tiekėjo funkcijų vykdymui.
   6. vienašališkai nutraukti Sutartį 59 punkte nustatytomis Sutarties nutraukimo sąlygomis;
   7. kitas teises, nustatytas Gamtinių dujų įstatyme ir kituose teisės aktuose.
2. **Klientas įsipareigoja Tiekėjui:**

43.1. prieš pradėdamas vartoti gamtines dujas, sudaryti Sutartį;

43.2. prieš pasirašydamas Sutartį, susipažinti su saugaus gamtinių dujų vartojimo sąlygomis ir pasirūpinti, kad būtų instruktuoti visi objekte gyvenantys ir dujiniais prietaisais besinaudojantys asmenys. Patvirtinti, pasirašant Sutartyje, kad yra susipažinęs su saugaus gamtinių dujų vartojimo sąlygomis;

43.3. neviršyti Sutartyje nurodyto matavimo priemonės leistino naudoti gamtinių dujų srauto Qmax (m3/h);

43.4. jei nesutarta kitaip, iki paskutinės ataskaitinio laikotarpio dienos užfiksuoti matavimo priemonės rodmenį ir pateikti jį *Tiekėjui* bet kuriuo iš nurodytų būdų - *Tiekėjo* ar *Operatoriaus* savitarnos svetainėje, elektroniniu paštu, įmokas priimančiose įstaigose (tik atsiskaitant už suvartotas gamtines dujas) ar panašiai;

43.5. jei nesutarta kitaip, Sutartyje nustatytais terminais ir tvarka pagal galiojančius tarifus (kainas) atsiskaityti su *Tiekėju* už suvartotas gamtines dujas ir suteiktas paslaugas pagal matavimo priemonės rodmenis. *Klientas* atsiskaityti gali savitarnos svetainėje [e.ignitis.lt](http://www.manogile.lt), bankų paslaugų svetainėse ir kitose elektroninėse įmokų surinkimo vietose arba įmokų surinkimo paslaugas teikiančiose įmonėse, nurodydamas Kliento kodą ir tikslius gamtinių dujų kiekio matavimo priemonės rodmenis.

43.6. per 10 darbo dienų informuoti *Tiekėją*, jei keičiasi objekto savininkas ir (ar) teisėtas valdytojas ir nutraukti Sutartį, o jei pakeista objekto paskirtis bei jis pritaikytas ūkinei ar komercinei veiklai – sudaryti naują sutartį;

43.7. iki Sutarties nutraukimo dienos pranešti *Tiekėjui* matavimo priemonės rodmenį ir kitą galutiniam atsiskaitymui būtiną informaciją bei visiškai atsiskaityti už patiektas gamtines dujas ir suteiktas paslaugas;

43.8. atlyginti *Tiekėjui* patirtus tiesioginius nuostolius, kai *Klientas* nevykdo Sutartyje ir kituose teisės aktuose nustatytų reikalavimų;

43.9. informuoti *Tiekėją* apie pasikeitusius rekvizitus ne vėliau kaip per 10 kalendorinių dienų nuo pasikeitimo dienos;

43.10. informuoti Sutarties šalį prieš 10 kalendorinių dienų raštu apie vienašališką Sutarties nutraukimą arba Gamtinių dujų tiekimo ir vartojimo taisyklių nustatyta tvarka apie tiekėjo pakeitimą.

1. **Klientas įsipareigoja Operatoriui:**
   1. nedelsdamas, Sutartyje nurodytais kontaktiniais duomenimis informuoti įmonę, teikiančią avarinės tarnybos paslaugas, apie gamtinių dujų sistemos avarijas, sutrikimus ir gedimus bei leisti šios įmonės darbuotojams, įvykus avarijai ar nustačius dujotiekio pažeidimą, atlikti žemės kasimo, gamtinių dujų skirstymo sistemos remonto bei kitus pagalbinius darbus *Klientui* priklausančioje teritorijoje (namų valdoje) ir (ar) patalpoje;
   2. užtikrinti *Kliento* teritorijoje esančių skirstomųjų dujotiekių ir jų įrenginių (gamtinių dujų slėgio reguliatorių, uždaromųjų įtaisų, nuotolinio duomenų nuskaitymo ir matavimo priemonių) ir jų plombų saugumą, apsaugą nuo mechaninių pažeidimų, o pastebėjęs jų darbo sutrikimus, pažeistas plombas ar kitokius pažeidimus nedelsdamas Sutartyje nurodytais telefonais informuoti *Tiekėją* ir (ar) *Operatorių*;
   3. užtikrinti, kad *Operatoriaus* darbuotojai ar kiti *Operatoriaus* įgalioti asmenys (rangovai), pateikę tarnybinius pažymėjimus, gautų *Kliento* (patalpų savininko ar teisėto valdytojo) sutikimą patekti į *Kliento* teritoriją (namų valdą) ir (ar) patalpas, nuo 8 iki 22 val. ir galėtų atlikti dujotiekių ir jų įrenginių, matavimo priemonės techninę priežiūrą, keitimą, perkėlimą, matavimo priemonės rodmenų ir plombų tikrinimą bei tikrinti, ar *Klientas* laiku ir teisingai pagal matavimo priemonės rodmenis deklaruoja suvartotą gamtinių dujų kiekį;
   4. leisti *Operatoriaus* darbuotojams ar kitiems *Operatoriaus* įgaliotiems asmenims (rangovams) eksploatuoti *Kliento* teritorijoje (namų valdoje) ar pastatuose esančius ir *Operatoriui* priklausančius skirstomuosius dujotiekius ir jų įrenginius;
   5. Sutartyje nustatyta tvarka apmokėti neeilinės matavimo priemonės metrologinės patikros metu *Operatoriaus* patirtas išlaidas;
   6. dalyvauti *Operatoriui* keičiant matavimo priemones, plombas, paleidžiant dujas į *Kliento* dujų sistemą. Šiame procese turi teisę dalyvauti *Kliento* atstovas;
   7. atlyginti nuostolius *Operatoriui* už savavališką matavimo priemonės pakeitimą, sugadinimą, dujotiekio ar jo įrenginių sugadinimą, plombų pažeidimą, įrengtą matavimo priemonės aplankos liniją, priverstinai stabdomą arba kitaip gadinamą matavimo priemonės mechanizmą ir neteisėtai suvartotas gamtines dujas, išskyrus atvejį, kai *Klientas* dėl neatsargumo pažeidė plombą, nedelsdamas informavo *Tiekėją* ir (ar) *Operatorių* ir kitų pažeidimų nebuvo nustatyta;
   8. pasirašyti aktą, kuriuo *Operatoriaus* atstovai įformina skirstymo sistemos, esančios *Kliento* valdose avarijas, sutrikimus, kitus įvykius (gedimus), matavimo priemonių, išardomų sujungimų, plombų pažeidimus. Aktas pasirašomas su žyma „susipažinau“;
   9. vykdyti gamtinių dujų tiekimo apribojimo ir (ar) nutraukimo reikalavimus pagal *Operatoriaus* nurodymus;
   10. teikti *Operatoriui* visą pagrįstai reikalaujamą informaciją, susijusią su *Kliento* gamtinių dujų sistemos ir įrenginių prijungimu, technine būkle ir veikimu;
   11. vykdyti *Operatoriaus* ir (ar) Valstybinės energetikos inspekcijos prie Energetikos ministerijos (toliau – Valstybinė energetikos inspekcija) įpareigojimus (nurodymus) pertvarkyti, rekonstruoti ar suremontuoti *Klientui* priklausančią gamtinių dujų sistemą, kai jos būklė kelia tiesioginį pavojų žmonių gyvybei, sveikatai ar turtui. Pašalinti Valstybinės energetikos inspekcijos ir (ar) *Operatoriaus* raštu nurodytus *Kliento* gamtinių dujų sistemos trūkumus;
   12. garantinio tiekimo metu vykdyti Gamtinių dujų tiekimo ir vartojimo taisyklių 89 punkte nustatytas pareigas;
2. **Operatorius turi šias teises:**
   1. iš *Kliento* gauti matavimo priemonės rodmenis ar kitą informaciją, reikalingą jo pareigoms ir funkcijoms, nustatytoms teisės aktuose, atlikti;
   2. suderinus laiką su *Klientu*, patekti į *Kliento* teritoriją (namų valdą) ir (ar) patalpas, eksploatuoti gamtinių dujų skirstymo sistemos dalis, įrengti, perkelti, prižiūrėti, keisti ir tikrinti matavimo priemones, plombas, įvertinti ar *Klientas* laiku ir teisingai pagal matavimo priemonės rodmenis deklaruoja suvartotą gamtinių dujų kiekį;
   3. suderinus laiką su *Klientu*, tikrinti, ar *Kliento* gamtinių dujų sistema atitinka nustatytus įrengimo, eksploatavimo, naudojimo ir techninės saugos reikalavimus;
   4. *Klientui* nesilaikant esminių Sutarties ir (ar) teisės aktų reikalavimų ir (ar) prašant *Tiekėjui* Sutartyje, Gamtinių dujų tiekimo ir vartojimo taisyklėse ir kituose teisės aktuose nustatytais atvejais ir tvarka, gali atjungti *Kliento* gamtinių dujų sistemą nuo skirstymo sistemos;
   5. apriboti ir (ar) nutraukti gamtinių dujų skirstymą *Klientui* Gamtinių dujų tiekimo ir vartojimo taisyklių XII skyriuje nurodytais atvejais ir tvarka. Gamtinių dujų skirstymas *Klientui* gali būti apribotas ir (ar) nutrauktas Gamtinių dujų tiekimo patikimumo užtikrinimo priemonių aprašo nustatyta tvarka;
   6. reikalauti iš *Kliento* apmokėti už teisės aktų reikalavimus atitinkančios matavimo priemonės pakeitimą, metrologinę patikrą, kai matavimo priemonės pakeitimas, patikra atlikta *Kliento* rašytiniu prašymu ir buvo nustatyta, kad matavimo priemonė veikia tinkamai ir atitinka jai nustatytus metrologinius reikalavimus;
   7. reikalauti atlyginti tiesioginius nuostolius ir žalą iš ją padariusių asmenų;
   8. tvarkyti *Kliento* asmens duomenis garantinio gamtinių dujų tiekimo, transportuotų gamtinių dujų apskaitos, žalos nustatymo ir atlyginimo, gamtinių dujų sistemų patikimumo ir techninės saugos užtikrinimo, ekstremalių situacijų valdymo ir kitais teisėtais tikslais, mutatis mutandis taikant Sutarties 41.14 papunktyje numatytus reikalavimus;
   9. *Klientui* skirtus pranešimus skelbti viešai (vietos ar centrinėje spaudoje, per radiją ar kitaip per visuomenės informavimo priemones), taip pat informacija gali būti pranešama *Klientui* tiesiogiai savitarnos svetainėje [e.ignitis.lt](http://www.manogile.lt), *Tiekėjo* internetinėje svetainėje ir kitais būdais, elektroniniu paštu, trumposiomis žinutėmis, telefonu, raštu (paštu, per kurjerį).
   10. kitas teises, nustatytas Gamtinių dujų įstatyme ir kituose teisės aktuose.
3. **Kitos Kliento pareigos**
   1. įrengti, naudoti ir saugiai eksploatuoti *Kliento* gamtinių dujų sistemą taip, kad būtų užtikrinti teisės aktuose nustatyti reikalavimai;
   2. periodiškai tikrinti dūmtraukius ir vėdinimo kanalus, susijusius su *Klientui* nuosavybės teise priklausančiomis ar teisėtai valdomomis patalpomis, kuriose vartojamos gamtinės dujos, prireikus juos valyti ir remontuoti;
   3. vykdyti kitas įstatymuose nustatytas pareigas.
4. **Kliento teisės Tiekėjui**
   1. laisvai ir nemokamai pasirinkti Tiekėją ir sudaryti Sutartį;
   2. gauti iš *Tiekėjo* aiškią informaciją apie Sutarties sudarymą ir jos sąlygas, *Tiekėjo* pavadinimą, buveinės adresą, įmonės kodą ir teisinę formą, teikiamas paslaugas ir jų teikimo sąlygas, gamtinių dujų tarifus (kainas) bei teikiamų paslaugų kainas, pranešimų apie tarifus (kainas) pateikimo būdus, ginčų nagrinėjimo tvarką;
   3. pasirinkti vieną iš kelių *Tiekėjo* pasiūlytų apmokėjimo už suvartotas gamtines dujas ir suteiktas paslaugas būdų;
   4. pasirinkti mokėjimo dokumentų pateikimo, atsiskaitymo bei mokėjimo (grynaisiais ar negrynaisiais pinigais) būdą, tačiau neįgyvendinus šios teisės, mokėjimo dokumentai siunčiami paštu, jei kliento elektroninio pašto adresas nėra žinomas, pateikiant popierinius mokėjimų dokumentus ir kartu su jais pateikiamą informaciją;
   5. reikalauti ir gauti paaiškinimus, kokiu pagrindu *Tiekėjas* skaičiuoja nepriemoką (skolą) už suvartotas gamtines dujas ir suteiktas paslaugas;
   6. nutraukti Sutartį, jei keičiamos Sutarties sąlygos ir jos *Klientui* yra nepriimtinos. *Klientas* turi teisę nutraukti Sutartį vienašališkai ir neatlygintinai Civilinio kodekso 6.390 straipsnio 1 dalyje nustatytomis sąlygomis;
   7. Gamtinių dujų tiekimo ir vartojimo taisyklių nustatyta tvarka turi teisę nemokamai pakeisti Tiekėją ir sudaryti naują Sutartį;
   8. reikalauti iš *Tiekėjo* atlyginti tiesioginius nuostolius, patirtus dėl nepatiektų ir (ar) netinkamos kokybės gamtinių dujų.
5. **Kliento teisės Operatoriui**
   1. reikalauti *Operatoriaus*, kad būtų atlikta neeilinė matavimo priemonės patikra. *Klientas* sumoka patirtas patikros sąnaudas, jeigu buvo nustatyta, kad matavimo priemonė veikia tinkamai ir atitinka jai nustatytus metrologinius reikalavimus;
   2. reikalauti iš *Operatoriaus* (garantinio tiekimo atveju) atlyginti tiesioginius nuostolius, patirtus dėl nepatiektų ir (ar) patiektų netinkamos kokybės gamtinių dujų.
6. **Kitos Kliento teisės**
   1. *Klientas* turi ADTAĮ ir kituose asmens duomenų apsaugą reglamentuojančiuose teisės aktuose nustatytas duomenų subjekto teises;
   2. kitas teises, nustatytas Gamtinių dujų įstatymo 57 straipsnio 2 dalyje ir kituose teisės aktuose.
7. **Tiekėjo, Kliento ir Operatoriaus atsakomybė**

*50.1. Klientas* privalo atlyginti *Operatoriui* padarytus nuostolius (žalą) už neteisėtą gamtinių dujų vartojimą Gamtinių dujų tiekimo ir vartojimo taisyklių nustatyta tvarka ir sąlygomis. Žala *Operatoriui* apskaičiuojama vadovaujantis Gamtinių dujų tiekimo ir vartojimo taisyklių 138, 149 punktų nuostatomis, o neteisėtas gamtinių dujų vartojimas suprantamas taip, kaip jis apibrėžtas šių taisyklių XI skyriuje.

50.2. Jei *Tiekėjas* ir (ar) *Operatorius* (garantinio tiekimo atveju) *Klientui* nepatiekė Sutartyje nustatytos kokybės gamtinių dujų, tokiu atveju Tiekėjas ir (ar) Operatorius privalo atlyginti visus patirtus tiesioginius nuostolius.

*50.3. Tiekėjas* ir (ar) *Operatorius* neatsako už pasekmes, jei *Klientas* neleidžia atlikti gamtinių dujų skirstymo sistemos ar matavimo priemonės, esančios *Kliento* teritorijoje (namų valdoje) ir (ar) patalpose, remonto, techninės priežiūros, keitimo darbų ar neužtikrina saugaus *Kliento gamtinių* dujų sistemos eksploatavimo.

*50.4. Tiekėjas* neatsako už vėlavimą pradėti tiekti gamtines dujas, jei šis vėlavimas yra kilęs dėl *Kliento* laiku ir (ar) tinkamai nepateiktos teisingos informacijos ar neįvykdytų kitų pareigų *Tiekėjui*, *Operatoriui* ir (ar) tretiesiems asmenims, kiek tai reikalinga tam, kad *Tiekėjas* pagal Sutartį galėtų pradėti tiekti gamtines dujas.

50.5. Nė viena Sutarties šalis neatsako už Sutarties nevykdymą, jei tas nevykdymas bus nenugalimos jėgos (force majeure) padarinys. Pasibaigus nenugalimai jėgai (force majeure), Sutarties šalis privalo nedelsdama įvykdyti įsipareigojimus, jeigu įmanoma juos įvykdyti, kurių nevykdė iki nenugalimos jėgos (force majeure), jeigu šalys nesusitarė kitaip.

1. **KITOS SUTARTIES SĄLYGOS**
2. Sutartis gali būti nutraukta šalims susitarus dėl jos nutraukimo.
3. *Klientas* turi teisę vienašališkai nutraukti Sutartį, jei keičiamos Sutarties sąlygos ir jos *Klientui* yra nepriimtinos. *Klientas* turi teisę nutraukti Sutartį vienašališkai ir neatlygintinai Civilinio kodekso 6.390 straipsnio 1 dalyje nustatytomis sąlygomis.
4. *Klientas*, prieš 10 dienų raštu pranešęs *Tiekėjui* apie vienašališką Sutarties nutraukimą, privalo pranešti paskutinę Sutarties galiojimo dieną užfiksuotą matavimo priemonės rodmenį ir atsiskaityti už suvartotas gamtines dujas ir suteiktas paslaugas. Jeigu *Klientas* nori pakeisti *Tiekėją*, Sutarties nutraukimas vykdomas Gamtinių dujų tiekimo ir vartojimo taisyklių III skyriuje nustatyta tvarka.
5. *Tiekėjas* turi teisę vienašališkai nutraukti Sutartį apie tai ne vėliau kaip prieš 30 kalendorinių dienų įspėjęs *Klientą* raštu paskutiniu *Tiekėjui* žinomu adresu, Sutartyje nurodytu elektroninio pašto adresu ar telefonu siunčiant tekstinę žinutę (jei Klientas turi bevielio ryšio telefoną), jei:
   1. *Klientas* padarė esminį Sutarties pažeidimą Civilinio kodekso 6.217 straipsnio nustatytais pagrindais. Esminiu Sutarties pažeidimu laikomas praleistas prievolės įvykdymo terminas ir (ar) šalies prievolės per papildomai nustatytą terminą neįvykdymas. Ši nuostata netaikoma, jeigu dėl Sutartyje nustatytų įsipareigojimų tarp Sutarties šalių vyksta ginčai ir (ar) jie nagrinėjami Sutarties nustatyta tvarka;
   2. Klientas daugiau kaip 18 mėnesių nedeklaravo gamtinių dujų kiekių, nereagavo į *Tiekėjo* pranešimus ir *Operatoriaus* darbuotojams nebuvo suteiktos teisės patekti į *Kliento* valdą patikrinti matavimo priemonės rodmenų.
6. Sutartis pasibaigia *Klientui* pateikus objekto, į kurį pagal Sutartį tiekiamos gamtinės dujos, perleidimo ar objekto valdymo teisės netekimą patvirtinantį dokumentą bei prašymą nutraukti Sutartį, nurodant Sutarties nutraukimo datą, objekto matavimo prietaiso rodmenis, patvirtintus *Kliento* bei naujojo objekto savininko ar teisėto valdytojo (jei tokie yra) parašu. Sutartis taip pat pasibaigia *Klientui* netekus objekto nuosavybės ar naudojimosi teisės (nuomos, panaudos).
7. *Klientas*, manantis, kad Tiekėjas pažeidė jo teises ar teisėtus interesus, susijusius su šia Sutartimi, pirmiausia privalo raštu kreiptis į *Tiekėją* ir nurodyti savo reikalavimus.
8. *Kliento* kreipimaisi registruojami, tiriami ir sprendimai dėl jų priimami *Tiekėjo* nustatyta tvarka. *Tiekėjas* privalo *Kliento* kreipimąsi išnagrinėti ir jam motyvuotai atsakyti ne vėliau kaip per 30 kalendorinių dienų nuo kreipimosi registravimo įmonėje dienos.
9. Ginčai tarp *Kliento* ir *Tiekėjo* sprendžiami tarpusavio susitarimu. Nepavykus ginčų išspręsti tarpusavio susitarimu, *Kliento* ir *Tiekėjo* ginčus Energetikos įstatymo 34 straipsnyje nustatyta ne teismo tvarka nagrinėja:
   1. Valstybinė energetikos inspekcija – dėl energetikos objektų, įrenginių ir apskaitos priemonių naudojimo, energijos tiekimo nutraukimo, sustabdymo ar ribojimo, energijos taupymo paslaugų teikimo;
   2. Komisija – dėl energetikos įmonių veiklos ar neveikimo tiekiant, skirstant, perduodant, laikant energiją, dėl prisijungimo, apmokėjimo už suvartotą energiją ar paslaugas, valstybės reguliuojamų kainų ir (ar) tarifų taikymo, dėl energijos ir energijos išteklių tiekimo srautų balansavimo, taip pat kitus vartotojų ir energetikos įmonių ginčus energetikos srityje, nepriskirtus Valstybinei energetikos inspekcijai;
10. Valstybinė vartotojų teisių apsaugos tarnyba (toliau – Tarnyba) [Vartotojų teisių apsaugos įstatymo](https://www.infolex.lt/ta/60792" \o "Lietuvos Respublikos vartotojų teisių apsaugos įstatymas" \t "_blank) nustatyta tvarka nagrinėja buitinių vartotojų skundus dėl energijos pirkimo-pardavimo sutarčių ir naujų buitinių vartotojų įrenginių prijungimo sutarčių nesąžiningų sąlygų taikymo. Tarnyba Lietuvos Respublikos [nesąžiningos komercinės veiklos vartotojams draudimo įstatymo](https://www.infolex.lt/ta/69547" \o "Lietuvos Respublikos nesąžiningos komercinės veiklos vartotojams draudimo įstatymas" \t "_blank)  nustatyta tvarka nagrinėja ir buitinių vartotojų skundus dėl energijos tiekėjų nesąžiningos komercinės veiklos.
11. Tarp *Kliento* ir *Tiekėjo* kilę ginčai, kurių nepavyko išspręsti šalių tarpusavio susitarimu ir (ar) ginčų sprendimas ne teismo tvarka, teisės aktų nustatyta tvarka sprendžiami teisme.
12. Už šios Sutarties ar kitų teisės aktų reikalavimų nevykdymą ar netinkamą vykdymą Šalys atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_